จับคู่อินดัสตรีบับเบิล ไทย-ญี่ปุ่น
นายสุริยะ จึงรุ่งเรืองกิจ รมว.อุตสาหกรรม เปิดเผยแผนการขับเคลื่อนอุตสาหกรรมไทยในการจับคู่อุตสาหกรรมระหว่างประเทศเพื่อการเป็นคู่การค้าที่ปลอดภัยจากโควิด-19 (Industry bubble) ว่า กรมส่งเสริมอุตสาหกรรม (กสอ.) ได้ร่วมมือกับองค์การเพื่อวิสาหกิจขนาดกลางขนาดย่อมและนวัตกรรมภูมิภาคแห่งญี่ปุ่น (Organization for Small & Medium Enterprises and Regional Innovation : SMRJ) จัดทำแผนจับคู่อุตสาหกรรมไทยและญี่ปุ่นผ่านแพลตฟอร์มออนไลน์ ชื่อทีกู๊ดเทค (T-GoodTech) เพื่อเชื่อมเป็นอินดัสตรีบับเบิล ไทย-ญี่ปุ่นแล้วทีกู๊ดเทค เป็นแพลตฟอร์มที่มีการซื้อขาย แลกเปลี่ยนข้อมูล ตลอดจนจับคู่ธุรกิจอุตสาหกรรมจำนวนมาก โดยมีผู้ประกอบการไทยเป็นสมาชิก 4000 กิจการ เชื่อมต่อกับแพลตฟอร์มเจกู๊ดเทค (J-GoodTech) แพลตฟอร์มเอสเอ็มอีรายใหญ่ของญี่ปุ่นที่มีฐานข้อมูลธุรกิจ 20000 กิจการ ครอบคลุมทุกภูมิภาคของญี่ปุ่นและประเทศอื่นๆในตลาดโลก ที่เข้ามาหาคู่ค้าระหว่างกัน จึงถือเป็นโอกาสสำคัญของผู้ประกอบการไทยในการจับคู่ธุรกิจที่สอดคล้องกับศักยภาพของแต่ละกิจการ ทั้งยังมีส่วนช่วยในการประชาสัมพันธ์กิจการให้เป็นที่รู้จักในระดับนานาชาติที่เข้าถึงกลุ่มเป้าหมายตรงตามความต้องการ รวมทั้งเป็นการเจรจาทางธุรกิจที่ปลอดภัย ปลอดโรค และมีความน่าเชื่อถือ ทำให้ธุรกิจเจริญเติบโตเป็นจำนวนมาก โดยล่าสุด กสอ.สามารถสนับสนุนและผลักดันให้เกิดการจับคู่อุตสาหกรรมได้จากกิจกรรมดังกล่าว รวม 70 กิจการ คิดเป็นมูลค่าการส่งออกสินค้าไทยได้ 400 ล้านบาท โดยการเติบโตของระบบการค้าออนไลน์ในประเทศไทย มีแนวโน้มเติบโตต่อเนื่อง ปีที่ผ่านมามีอัตราการเติบโต 8% คาดว่าในปีนี้ จะเติบโตเพิ่มขึ้นเป็น 35% โดยผู้ประกอบการที่สนใจเข้าร่วมกิจกรรมดังกล่าว สามารถสอบถามข้อมูลได้ที่ www.dip.go.th
กรมส่งเสริมอุตสาหกรรม (กสอ.) ได้ร่วมมือกับองค์การเพื่อวิสาหกิจขนาดกลางขนาดย่อมและนวัตกรรมภูมิภาคแห่งญี่ปุ่น จัดทำแผนจับคู่อุตสาหกรรมไทยและญี่ปุ่นผ่านแพลตฟอร์มออนไลน์ ชื่อทีกู๊ดเทค
จับคู่อุตสาหกรรม,อินดัสตรีบับเบิล,อินดัสตรีบับเบิล ไทย-ญี่ปุ่น,ทีกู๊ดเทค,T-GoodTech,กระทรวงอุตสาหกรรม,ข่าววันนี้